CELEX: 32016D0221
Language: fi
Date: 2016-02-12 00:00:00
Title: Komission päätös (EU) 2016/221, annettu 12 päivänä helmikuuta 2016, riippumattoman neuvoa-antavan Euroopan finanssipoliittisen komitean perustamisesta annetun päätöksen (EU) 2015/1937 muuttamisesta

17.2.2016   
            
            
               FI
            
            
               Euroopan unionin virallinen lehti
            
            
               L 40/15
            
         KOMISSION PÄÄTÖS (EU) 2016/221,
   annettu 12 päivänä helmikuuta 2016,
   riippumattoman neuvoa-antavan Euroopan finanssipoliittisen komitean perustamisesta annetun päätöksen (EU) 2015/1937 muuttamisesta
   EUROOPAN KOMISSIO, joka
   ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Komissio antoi 21 päivänä lokakuuta 2015 päätöksen riippumattoman neuvoa-antavan Euroopan finanssipoliittisen komitean perustamisesta (1). Kyseinen päätös sisältää useita säännöksiä, jotka koskevat finanssipoliittisen komitean toimeksiantoa ja tehtäviä, kokoonpanoa, riippumattomuutta, toimintaa ja komitean sihteeristöä. Siinä täsmennetään myös, että sihteeristön olisi oltava hallinnollisesti komission pääsihteeristön yhteydessä. Kyseisen päätöksen nojalla sihteeristön päällikön tehtävää hoitaa talousasioiden pääanalyytikko, jonka virka on perustettu 17 päivänä huhtikuuta 2015 annetulla päätöksellä C(2015) 2665.
            
         
               (2)
            
            
               Talousasioiden pääanalyytikon viran perustamisesta 17 päivänä huhtikuuta 2015 annetussa komission päätöksessä säädetään, että talousasioiden pääanalyytikko tarkastaa komission tulevat päätökset, jotka liittyvät jäsenvaltioiden talous- ja finanssipolitiikan koordinointiin ja valvontaan. Tämän päätöksen nojalla talousasioiden pääanalyytikko toimii eurosta ja työmarkkinavuoropuhelusta vastaavan komission varapuheenjohtajan alaisuudessa, ja komission varapuheenjohtaja voi myös pyytää häneltä lausuntoja (2).
            
         
               (3)
            
            
               Johdonmukaisuuden ja tehokkuuden vuoksi on aiheellista erottaa toisistaan talouden pääanalyytikon ja Euroopan finanssipoliittisen komitean päällikön tehtävät.
            
         
               (4)
            
            
               Riippumattoman neuvoa-antavan Euroopan finanssipoliittisen komitean perustamisesta annettua päätöstä olisi muutettava vastaavasti,
            
         ON PÄÄTTÄNYT SEURAAVAA:
   Ainoa artikla
   Korvataan komission päätöksen (EU) 2015/1937 (3) 3 artiklan 8 kohta seuraavasti:
   
      ”8.   Komissio nimittää sihteeristön päällikön kuultuaan Euroopan finanssipoliittisen komitean puheenjohtajaa. Sihteeristön päällikkö nimitetään kolmen vuoden toimikaudeksi, joka voidaan uusia kerran. Hänen tehtäviinsä kuuluu finanssipoliittisen komitean perustamisen valmistelu. Sihteeristön muina jäseninä on virkamiehiä, väliaikaisia toimihenkilöitä, sopimussuhteisia toimihenkilöitä ja kansallisia asiantuntijoita, jotka sihteeristön päällikkö valitsee yhteisymmärryksessä puheenjohtajan kanssa. Sihteeristön jäsenet valitaan pätevyyden ja finanssipoliittisen komitean toiminnan kannalta merkityksellisen kokemuksen perusteella, ja heidät joko määrätään tehtävään tai siirretään siihen tilapäisesti.
      9.   Poiketen siitä, mitä 8 kohdassa säädetään, jos Euroopan finanssipoliittisen komitean puheenjohtajaa ei ole nimitetty, komissio nimeää sihteeristön päällikön suoraan.”
   
   
      Tehty Brysselissä 12. päivänä helmikuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  C(2015) 8000.
   
      (2)  C(2015) 2665.
   
      (3)  Komission päätös (EU) 2015/1937, annettu 21 päivänä lokakuuta 2015, riippumattoman neuvoa-antavan Euroopan finanssipoliittisen komitean perustamisesta(EUVL L 282, 28.10.2015, s. 37).